Simona Halep a pierdut confruntarea cu Paula Badosa (73 WTA) din primul tur al turneului WTA 1.000 de la Miami. Scorul a fost de 6-1, 4-6, 3-6. A fost prima partidă disputată de fostul număr mondial, după o pauză de mai bine de un an și jumătate, în care a fost suspendată.
Simona Halep și-a ales un nou antrenor
Sportiva a încheiat colaborarea cu instructorul francez Patrick Mouratoglou. Astfel, a fost însoțită la Miami de de partenerul ei de antrenament, Joao Monteiro, și de un fizioterapeut.
Totodată, ea a ales și un nou antrenor de tenis. Este vorba despre Carlos Martinez. Sportiva a explicat și că urmează o perioadă de pregătire și de cunoaștere.
Halep a ținut să sublinieze că îl apreciază foarte mult pe Martinez. El a lucrat cu mai multe jucătoare cunoscute în trecut. Este vorba despre Svetlana Kuznetsova, Daria Kasatkina și Clara Tauson.
"Am vorbit cu Carlos Martinez, o să am o perioadă de pregătire, de cunoaștere, să spun așa, după Miami, când mă voi întoarce în Europa. Sper să meargă bine, eu îl apreciez foarte mult, a lucrat cu jucătoare care mie mi-au plăcut foarte mult, cum a fost Svetlana Kuznetsova și îi admir munca foarte-foarte mult. Sper să ne înțelegem și sper să fiu aptă să muncesc la nivelul la care el își dorește și să facem treabă bună împreună", a declarat Halep, conform Digi Sport.
Carlos Martinez Comet este un antrenor de tenis spaniol, în vârstă de 49 de ani, născut la Barcelona.
Sportiva a pierdut meciul cu Paula Badosa, din primul tur de la Miami
Anterior, ea a explicat că revenirea pe teren a fost mai bună decât se aştepta. În ciuda faptului că a pierdut meciul cu Paula Badosa, din primul tur de la Miami, sportiva spune că totul a fost bine în cele din urmă.
Potrivit explicațiilor oferite de Halep după meci, Paula Badosa a fost o adversară foarte bună, cu un nivel de tenis ridicat. Fostul număr unu mondial a explicat că s-a bucurat de prezenţa ei pe teren și de faptul că este susținută de atâția oameni.
A fost "o zi specială", a spus ea. Un lucru care a încurajat-o a fost prezența multor români în tribune. Sportiva spune că se simte ca și cum joacă acasă.
Halep a fost încurajată și de prezența familiei și prietenilor apropiați.